Die sabbati sexta mensis maii, anno Domini millesimo quadringentesimo sexagesimo nono, hora septima, in capitulo Sancti-Stephani Autissiodor. cui intererant Dominus decanus Thomas la Plotte presidens, a parte dextra penitentiarius.... Choin, Bertault, le Begue, de Cuiotier, Odry Tenon et Tingy: a parte autem sinistra archidiaconus Autiss. Guillelmus de Longolio, Malivicini, Decray, Naudet, Campo-Moronis, Emenjart, David, Gerbault, Rotarii, Menigot et Guillot. Venit in capitulum ecclesie Autissiod. reverendus in Christo pater dominus dominus Petrus de Longolio, miseratione divina ejusdem Autissiodor. ecclesie episcopus, ipsoque cum debita reverentia suscepto, postquam pios ac devotos suam erga ecclesiam Autissiodorensem sponsam mentis verbo patefecit affectus, quos multo suas vires ac facultates dixit excellere, ac postquam certum multa speciositate fabricatum jocale et reliquiare argenti magni ponderis auro supersusum et gemmis sub beati Petri effigie, ecclesie claves, nec-non capsam quamdam qua os lacerti ejusdem principis apostolorum pie creditur intercludi, in manibus gestantis ad Summipotentis gloriam, ipsiusque capse venerationem, nec-non memorate ecclesie sue Autissiodor. decus et honorem eidem ecclesie sue concessit et donavit, atque prenominatis dominis decano et canonicis ibidem consistentibus obtulit, tradidit, liberavit, dimisit et reliquit, ad alia suum convertens verbum de sue voluntatis ultime proposito quantum ad ejus sepulturam qualiter aliquando intus chorum et quandoque extra, secundum quod superstitum pro devotione deambulatoria est voluntas eligere eandem voluisset, mentionem fecit, tandem illos post varios discursus advertit in choro ejusdem sue ecclesie Autissiodor. quoddam ad partem altaris majoris sinistram priscis temporibus per bone recordationis vita functum dominum Ferricum Cassinelli, tunc Autissiodor. episcopum, sepulcrum lapideum cum sui pontificali in habitu representatione supereminente magnifica fuisse fabricatum, quod cum postmodum idem adhuc vivens antistes sua ob merita multis laudis extollenda preconiis ad majora scilicet Remensis archipresulatus dignitatem fuit vocatus et translatus, prout hec vetusta tradunt monimenta, aliquot post menses ultimum exhalavit, et creatori reddidit spiritum, sueque Remensi ecclesie in qua requiescit corpus exanime commendavit, memoratum in Autissiod. ecclesia vacuum relinquens sepulcrum, multis jam temporibus desertum, inane, derelictum ac inutile hactenus habitum et incultum, verum ut ipsum si non suo constructori servierit, id tamen efficiat ipsi ejus successori ibidem prout dixit, cum maturo proposito suam delegit sepulturam, ipsum idem renovare, aptare et in suis defectibus restaurari facere proponens, eosdem dominos decanum et capitulum ex intimis obsecrans, quatenus eidem suo suprascripto proposito suum prebere assensum velint et consensum. Quibus quidem requesta ejusdem reverendi in Christo patris et domini domini P. Autissiodor. episcopi, et observationibus, ut premittitur, factis, iidem domini decanus et capitulum aliquod post temporis intervallum ipso reverendo in Christo patre a capitulo egresso, absente ibidem capitulantes scrutati super eisdem sigillatim per eumdem dominum decanum ibidem presidentem votis ac opinionibus singulorum, et habita super ipsis petitis deliberatione matura, eisdem requeste et obsecrationibus unanimi consensu, nemine discrepante, annuerunt, consenserunt, et ejus propositum laudaverunt; quodque prememoratum sepulchrum reverendo in Christo patri sua pro inhumatione et sepultura post diem suum extremum ad plenum per purum sit et non alterius cujuscumque; nisi de ejus beneplacito foret et voluntate, aut si ejus mutato proposito contingeret, quod aliam eligeret alibi de facto sepulturam, illud quoque sibi per eorumdem DD. decani et capituli deliberatam conclusionem eisdem in prefatis capitulis generalibus mense maio celebrari, de more solitis, facta concedentes: qua quidem conclusione eidem reverendo patri in Christo, per venerabiles viros dominos et magistros Guillelmum de Longolio, archidiaconum majorem et Johannem le Roux ejusdem ecclesie canonicum, de ipsorum decani et capituli expresso mandato, eidem plurimas gratiarum reddidit actiones. Naudet.